22.11.2022.
LV
Eiropas Savienības Oficiālais Vēstnesis
C 443/5
2.12.
ES enerģijas tirgus turpmākai integrācijai būs svarīga nozīme energoapgādes pieejamības un drošības uzlabošanā.
Šim nolūkam ir jāizveido pietiekama starpsavienojumu jauda (7) un atbilstīga infrastruktūra, it īpaši “enerģijas salās” (piemēram, Pireneju pussalā (8)).
Lai veicinātu ES konkurētspējas priekšrocības atjaunīgo energoresursu jomā un nodrošinātu, ka atjaunīgo energoresursu izmantošana neapdraud energoapgādes drošību, būtu jāizstrādā reāls ceļvedis efektīvas atjaunīgo energoresursu infrastruktūras attīstībai un ieviešanai, tostarp uzglabāšanas jaudām un pietiekamiem pārvades starpsavienojumiem, kas saražoto lieko apjomu ļautu eksportēt uz citām dalībvalstīm.
Lai ātri ieviestu tīras enerģijas infrastruktūru, dalībvalstīm jāpaātrina atļauju piešķiršana.
2.13.
Lai veicinātu vienlīdzīgus konkurences apstākļus, Eiropas Savienībai būtu jāpopularizē oglekļa cenas noteikšana pasaules mērogā.
Oglekļa nodokļi būtu jāizstrādā un jāracionalizē tā, lai tie simetriski atspoguļotu ietekmi uz klimatu un ietvertu pasākumus oglekļa sekvestrēšanai no atmosfēras.
Turklāt EESK būtu jāturpina īstenot savu mērķi – pakāpeniski atcelt subsīdijas tādiem energoresursiem, kas kaitīgi klimatam un videi, vienlaikus gādājot, ka pāreja uz klimatneitrālu ekonomiku notiek taisnīgā veidā.
2.14.
Pašreizējais enerģijas cenu kāpums rada lielu apdraudējumu, kas var izpausties gan kā enerģētiskās nabadzības palielināšanās, gan enerģiju izmantojošo uzņēmumu konkurētspējas samazināšanās.
EESK aicina veikt pasākumus, ar kuriem sekmīgi mazinātu enerģijas cenu pieauguma ietekmi un novērstu enerģētisko nabadzību, arī ES mājsaimniecībās.
Lai palīdzētu MVU un energoietilpīgām nozarēm pārdzīvot krīzi, ir vajadzīgi arī pagaidu un mērķtiecīgi pasākumi enerģijas cenu kāpuma ietekmes ierobežošanai.
2.15.
Ilgtermiņā apsverot, kā enerģijas tirgus reaģē uz satricinājumiem, ir svarīgi pievērsties enerģijas cenu (pašlaik gāzes cenu) pieauguma cēloņiem, kā ierosinājusi Eiropas Savienības Energoregulatoru sadarbības aģentūra (ACER), pamatojoties uz tās neseno novērtējumu (9) par pašreizējo elektroenerģijas tirgus struktūru un cenu noteikšanas sistēmu.
Turklāt varētu apsvērt pārskatīšanu attiecībā uz tirgiem, kuros ir augsta energoapgādes koncentrācija un tādējādi var tikt traucēta normāla darbība.
2.16.
Enerģētikas pārkārtošanā galvenā uzmanība būtu jāpievērš iedzīvotājiem un patērētājiem, atbalstot energokopienas un atbildības uzņemšanos vietējā līmenī un palīdzot enerģijas patērētājiem kļūt par ražojošiem patērētājiem.
EESK aicina īstenot pārredzamas informācijas, konsultāciju un izglītošanas kampaņas, lai mudinātu iedzīvotājus iesaistīties enerģētikas pārkārtošanā.
2.17.
EESK arī aicina pievērst lielāku uzmanību pārejas problēmām ceļā uz oglekļneitrālu sabiedrību, it īpaši attiecībā uz nozarēm, kurām dažādu tehnisku un/vai finansiālu iemeslu dēļ nepieciešams laiks, lai pielāgotos un saglabātu konkurētspēju tirgū.
2.18.
EESK ir atzinīgi novērtējusi TEN-T regulas atjaunināšanu, lai tā labāk atbilstu aktuālajiem mērķiem un vajadzībām.
Īpaša uzmanība jāpievērš prioritāšu noteikšanai un tāda tīkla izveidei, kas ar Eiropas koridoriem savieno visas dalībvalstu galvaspilsētas, lielās pilsētas, ostas, lidostas un termināļus.
Koridoros pēc vajadzības būtu jāiekļauj “jūras tilti” vai augsta blīvuma regulārie Ro-Ro jūras savienojumi starp koridora ostām.
Teritoriālās kohēzijas ziņā EESK uzskata, ka pamattīkla koridori ir labāk jāsavieno ar reģionālo, pilsētu un vietējo dimensiju.
Jāapzina arī neatbilstības starp TEN-T tehniskajām prasībām un militārās mobilitātes prasībām, lai transporta infrastruktūra būtu izmantojama divējādi.
2.19.
Ņemot vērā TEN-T projektu diezgan ilgo sagatavošanas laiku, EESK atbalsta Eiropas regulējuma un finansējuma sistēmu, lai transporta koridoru un projektu īstenošanā nodrošinātu vidēja termiņa un ilgtermiņa stabilitāti, līdz būs pabeigts Eiropas tīkls.
EESK arī aicina steidzami izstrādāt nacionālos plānus par parasto un ārkārtas finansējumu TEN-T infrastruktūras uzturēšanai un Eiropas līmenī – pamattīkla uzraudzības plānu.
2.20.
Ņemot vērā aviācijas būtisko nozīmi Eiropas Savienībai, EESK aicina īstenot visaptverošu un efektīvu pieeju, lai veicinātu ilgtspējīgas aviācijas atveseļošanu un izaugsmi.
(7) (8) (9)
Starpsavienojums jau ir ES mērķis (vismaz 15 % līdz 2030. gadam, tomēr dažas valstis šajā ziņā krietni atpaliek) https://energy.ec. europa.eu/topics/infrastructure/electricity-interconnection-targets_en.
Komisijas dokuments par “enerģijas salām” https://ec.europa.eu/commission/presscorner/detail/lv/MEMO_18_4622.
ACER galīgais novērtējums par ES elektroenerģijas vairumtirdzniecības tirgus struktūru.